Fl-Italja, il-Prim Ministru Enrico Letta mistenni jippreżenta l-programm tal-Gvern għal din is-sena fost spekulazzjonijiet li ser jitneħħa biex postu mistenni jieħdu Matteo Renzi li huwa l-mexxej tal-Partit Demokratiku mwaqqaf f’April li għadda minn Letta. Renzi li huwa s-Sindku ta’ Firenze ħa f’idejh it-tmexxija tal-Partit Demokratiku f’Diċembru li għadda u minn dakinhar kritika fil-miftuħ it-tmexxija ta’ Letta. Dalgħodu saret laqgħa bejn Letta u Renzi li damet madwar siegħa. Wara din il-laqgħa ma saret ebda stqarrijiet min-naħa tal-Uffiċċju tal-Prim Ministru Letta filwaqt li Renzi baqa’ wkoll fommu sieket. Jidher li s-sigħat li ġejjin huma kruċjali għall-Gvern ta’ Letta wara li fil-jiem li għaddew Renzi li għad għandu 39 sena qal li jippreferi li jsiru elezzjonijiet bikrija. Minkejja dan il-Prim Ministru Letta ħejja programm ekonomiku biex ikunu implimentat din is-sena. Il-programm Imsejjaħ ‘Commitment 2014’ huwa maħsub biex jagħti spinta lill-ekonomija Taljana li ilha sejra lura diversi snin. Il-President Taljan Giogio Napolitano qal li l-futur tal-Gvern Taljan jinsab f’idejn il-Partit Demokratiku. Il-membri parlamentari li jiffurmaw il-koalizzjoni qed juru t-tama li l-Prim Ministru Letta jċedi postu lil Renzi.